Gandia programa dues visites a la ciutat germana de Fano (Itàlia)
22 agost 2022

## Gandia programa dues visites a la ciutat germana de Fano (Itàlia)22 agost 2022Última actualització: 22 agost 2022

![](../gestion/img/c96b237d22d5054113d80d67b4d3366db00c7575c017573d26aca2693c86b6e7.jpg)  
  

La regidora de Relacions Internacions i Agermanament, **Liduvina Gil**, acompanyada per **Manoli Martos**, presidenta de l’Orfeó Borja de Gandia, ha presentat aquest matí les activitats que realitzarà l’Ajuntament de Gandia a Fano (Itàlia), dins la programació d’agermanament entre ambdues ciutats.

“Hem de ser capaços de renovar eixa il·lusió conjunta per a seguir fomentant l’intercanvi d’experiències que ens ajuden a buscar noves oportunitats i sinergies establint compromisos en qualsevol camp que puguen contribuir a millorar la qualitat de vida de la nostra ciutadania”, ha destacat Gil.

En primer lloc, el proper dijous 25 d’agost partirà cap a Fano una delegació municipal i l’Orfeó Borja de Gandia, on romandran fins al proper 28 d’agost. El motiu principal és la participació en el 49 Encontre Polifònic Internacional que es celebrarà el 27 d’agost a la Pinacoteca San Dominico. Per altra banda, la resta de dies serviran per a reunir-se i tancar els pròxims intercanvis en matèria educativa i esportiva.

Aquest esdeveniment pretén tornar la visita del Cor Polifònic Malatestiano de Fano a Gandia amb la finalitat de participar en el Festival d’Havaneres del Port de Gandia celebrat el passat 10 de juliol. És una experiència formidable per a compartir la música, l’única cosa sense fronteres, i els llaços d’amistat que hem traçat”, ha afirmat Martos.

A més, també s’ha anunciat que el proper 15 de setembre l’Associació de la Fideuà de Gandia participarà en el “Brodetto Fest”, un concurs culinari basat en el plat típic de Fano. A més, una delegació de touroperadors, el regidor de Turisme, Vicenta Mascarell i tècnics del departament viatjaran per a conèixer de primera mà la ciutat agermanada i el seu patrimoni i, així, poder oferir-la.